ULLEVAAL (Dagbladet): Martin Linnes (28) er ute i kulda i Galatasaray. Backen er ikke i kamptroppen til den tyrkiske storklubben, til tross for at han har kontrakt ut 2021.

Alt tyder på at nordmannen rett og slett er frosset ut av trener Fatih Terim (66). Manglende spilletid - og prestasjoner - gjorde at han tirsdag heller ikke ble tatt ut i landslagstroppen til kampene mot Spania og Romania i oktober.

Norge skal ut i to avgjørende matcher i EM-kvaliken henholdsvis 12. og 15. oktober. Heller ikke for landslagsledelsen er det lett å svare på hva som har skjedd med Linnes. Han svarer ikke på telefoner eller meldinger.

- Det er en spesiell situasjon. Jeg har forsøkt å komme i kontakt med ham, men har ikke hørt noe, sier assistent Per Joar Hansen.

Dagbladet møter ham på Ullevaal stadion, der landslagstroppen ble presentert tirsdag formiddag.

- Jeg sendte ham melding der jeg ba ham om å kontakte meg. Det har han foreløpig ikke gjort, sier «Perry».

- Når tok du kontakt?

- Det var vel for et par uker siden. Men han har ikke svart. Jeg får kanskje sjekke om han har byttet nummer.

Sjuendeplass

Dagbladet omtalte saken 12. september. Galatasaray - som ligger på sjuendeplass i den tyrkiske serien - hentet i sommer inn svært mange utlendinger. Ifølge tyrkiske medier er det lov å ha 14 utlendinger i troppen. Dermed har Linnes åpenbart blitt «til overs».

Han har ikke svart på Dagbladets henvendelser. Det har heller ikke agent Jim Solbakken. Folk rundt Linnes sier at han selv må svare på situasjonen.

Konsekvensen er at han ikke får spille kamper for Galatasaray før i januar, hvis han kommer innenfor utlendingskvoten. Nå er han ute av kamptroppen både i serien og Europa. Galatasaray tapte 0-1 for Paris Saint-Germain i Champions League seinest i går kveld.

Skru På Lyd Error Error ELSKET AV FANSEN: Martin Linnes er elsket av fansen i Galatasaray, men opplever nå å bli fryst ut av klubben. Vis mer

Linnes har ei fortid i Kongsvinger og Molde. Han kom til Galatasaray i 2016 og har 23 A-landskamper for Norge.

- Hva har skjedd?

- Det er umulig å svare på, sier Hansen.

- Det er så mye rart i dagens fotball. Fotball er en utrolig kynisk og tøff bransje. Noen ganger er det spillerne som er tøffe og kyniske. Andre ganger er det klubben som er tøff og kynisk. Det kan være nye trenere som kommer inn og ikke vil ha den og den spilleren. Det kan være et nytt regime. Det kan være nye eiere. Du vet aldri hva du blir utsatt for. Det er vel en kombinasjon.

- Han risikerer å ikke spille kamper før i januar?

- Sånn kan det fort bli så lenge han ikke er involvert i kamptroppen til Galatasaray.

- Vet du noe som helst om treningshverdagen hans?

- Det er det vi ønsker å få svar på. Hvis han leser dette, håper jeg at han ringer meg opp. Vi håper jo at vi skal få tak i ham til slutt.

- Hva gjør dette med karrieren til Linnes?

- Han er fortsatt ung. Og Martin har imponert. Han spiller for den største klubben i Tyrkia. Han har vært med på å vinne titler og han har spilt i Champions League. Det er ganske overraskende at fra å være en spiller som blir brukt ganske hyppig, er han plutselig ute i kulda. Det er fryktelig rart.

- God jobb

- Hvordan har tilliten hans vært på landslaget?

- Han har gjort en god jobb for oss. Selv om han ikke har startet alle kamper, og sikkert ville hatt mer spilletid, har han gjort en god jobb. Martin er en helprofesjonell fyr. Han jobber veldig hardt og har egenskaper et lag trenger, både på og utenfor banen. Vi får håpe at situasjonen snur og at det blir lysere tider. Vi får håpe at vi etter hvert får en oppdatering fra ham om hva som har skjedd og hva som er planene hans videre.

Skru På Lyd Error Error GÅR HAN?: Lars Lagerbäcks kontrakt med NFF varer ut et eventuelt EM-sluttspill neste sommer. Landslagssjefen har hatt ansvaret for Norge siden 2017, og tidligere trent andre nasjoner som Island, Nigeria og Sverige. Kommentator: Morten P. Video: Tore Ulrik Bratland / Dagbladet Vis mer

Landslagstrener Lars Lagerbäck forteller:

- Vi har begynt å sende ham SMS, men har ikke fått svar før denne samlingen. Vi fortsetter å jage for å høre hva som er situasjonen hans.

- Ville han vært aktuell mot Spania og Romania hvis han hadde svart på telefonen?

- Det har ikke noe med det å gjøre. Det er mer at vi vil ha kontroll på hva som skjer, hva han tenker og hva klubben tenker.

Rare situasjoner

Lagerbäck bekrefter at han fra tid til annen hører om spillere som kommer opp i rare situasjoner i klubbene.

Men nå er fokuset hans på EM-kvaliken. Norge møter Spania hjemme 12. oktober og Romania borte 15. oktober.

Spania (18 poeng) leder gruppa foran Sverige (11 poeng), Romania (10 poeng), Norge (9 poeng), Malta (3 poeng) og Færøyene (0 poeng). De to beste lagene fra gruppa går videre til EM-sluttspillet.

- Vi kan sitere Shakespeare: Det er et være eller ikke være, sier Lagerbäck om de to neste kampene.

UTTAK Landslagssjef Lars Lagerbäck har tatt ut følgende spillere til EM-kvalifiseringskampene i fotball mot Spania og Romania: Keepere: André Hansen (Rosenborg), Rune A. Jarstein (Hertha Berlin), Ørjan Håskjold Nyland (Aston Villa). Forsvar: Kristoffer Vassbakk Ajer (Celtic), Haitam Aleesami (Amiens), Omar Elabdellaoui (Olympiakos), Ruben Gabrielsen (Molde), Even Hovland (Rosenborg), Birger Meling (Rosenborg), Håvard Nordtveit (Hoffenheim), Tore Reginiussen (Rosenborg), Jonas Svensson (AZ Alkmaar). Midtbane Sander Berge (Genk), Tarik Elyounoussi (AIK), Markus Henriksen (Hull), Stefan Johansen (Fulham), Fredrik Midtsjø (AZ Alkmaar), Mathias Normann (Rostov), Ole Kristian Selnæs (Shenzhen), Martin Ødegaard (Real Sociedad). Spisser: Erling Braut Haaland (Salzburg), Bjørn Maars Johnsen (Rosenborg), Joshua King (Bournemouth), Alexander Sørloth (Trabzonspor). Norge møter Spania på Ullevaal stadion 12. oktober og Romania 15. september på bortebane.

EM-KVALIK Spania 6 6 0 0 17 - 3 18 Sverige 6 3 2 1 13 - 8 11 Romania 6 3 1 2 13 - 7 10 Norge 6 2 3 1 11 - 8 9 Malta 6 1 0 5 2 - 13 3 Færøyene 6 0 0 6 3 - 20 0 Trenger ny landslagstrener